På grund af Johnny Haugaards sygdom må åbningen af juleudstillingen "The Queen" udskydes til søndag.

- Vi er blevet lidt bagefter heroppe i Hurup. Sådan siger blomsterartisten Johnny Haugaard i en Facebook-video. Den er lagt op efter, han har fået to blackouts. På grund af hans sygdom må åbningen af juleudstillingen "The Queen" udskydes til søndag klokken 12. Den skulle ellers have haft åbnet lørdag klokken 12. Passer på støttegruppen Mens Johnny selv har ligget underdrejet på grund af sygdom, har ‘Blomstermandens Venner’ taget over. Hans støttegruppe knokler lige nu i døgndrift for at få udstillingen færdig til søndag. Det er hensynet til dem, der har været medvirkende til beslutningen om at udskyde åbningen. - Folk de har givet så meget gas i det her projekt. - Jeg er nødt til at passe på de her mennesker, siger han i videoen og går i stå, fordi følelserne tilsyneladende tager over. Efter en kort pause fortsætter han: - De har givet mig så meget kærlighed og så megen omsorg. Den omsorg er jeg også nødt til at vise tilbage ved ikke at presse citronen for meget de sidste timer her, siger han med henvisning til åbningen. Folk knokler og står sammen Og at der er knald på i forberedelserne, det kan hans sekretær og koordinator bekræfte. - Folk har aflyst ting for at komme. Selv folk med egen virksomhed. I går arbejdede vi fra klokken 6.30 til midnat. Også i dag begyndte vi klokken 6.30, fortæller Joan Bro. Hun fortæller, at folk fra støttegruppen er kommet fra hele landet for at hjælpe. - Hver eneste dag er der 30 mennesker, anslår hun på en mobiltelefon, mens hun er på vej rundt i Thy for at få indsamlet det sidste mos til udstillingen. - Det er første gang nogensinde, at vi har måttet udsætte, men der bliver knoklet for at blive færdig, tilføjer hun. Hun er imponeret over opbakningen. - Det er som om, folk står sammen i krisesituationer, siger Joan Bro. Men opbakningen alene bringer ikke udstillingen i mål. - Når primus motor mangler, så kan toget ikke køre så stærkt, påpeger hun. Frygter hjernetumor Johnny Haugaard har været indlagt og skal nu undersøges yderligere i hovedet. Johnny Haugaard fortæller selv, at der muligvis er tale om en hjernetumor, som derfor skal undersøges nærmere. Blandt andet med en scanning på mandag. - Lad være med at have medlidenhed med mig - hav det sjovt, lyder det fra ham i videoen på Facebook. Her fortæller han også, at dronningen er inviteret til udstillingen i Hurup. Det er hos hende blomstermanden har fundet inspiration til netop denne udstilling. Skulle man have købt billet til lørdag, så kan den refunderes eller bruges søndag, oplyser Joan Bro. - Kommer der nogen langvejs fra lørdag, må vi finde ud af det. Det tager vi, som det kommer, slutter koordinatoren.